Gouritz Biosfeer nog 'n juweel in die skatkis | George Herald
Gouritz Biosfeer nog 'n juweel in die skatkis
Thursday, 16 July 2015, 09:00
Willem Botha, voorsitter van die Gouritz-biosfeerreservaat.
SOUTHERN CAPE NEWS - Die Gouritz-gebiedbiosfeer is onlangs deur die Verenigde Nasies (VN) se organisasie vir onderwys, kultuur en wetenskap (UNESCO) as 'n Biosfeer Reservaat verklaar.
Dit het plaasgevind tydens die 27ste jaarlikse sessie van die internasionale raad van die 'Man and the Biosphere'-program in Frankryk van Maandag 8 tot Vrydag 12 Junie. Suid-Afrika het nou agt sulke reservate waarvan vier in die Wes-Kaap geleë is. Dié reservaat is egter die grootste in Afrika.
Mossel Bay Advertiser was in gesprek met Willem Botha, voorsitter van die Gouritz-biosfeerreservaat (GCBR) om meer uit te vind oor die vordering van die inisiatief.
"Die sensitiewe balans moet nie versteur word nie en is drie bene belangrik naamlik; bewaring, volhoubare ontwikkeling en logistiek."
Kortliks handel die GCBR oor die bewaring van die natuurlike omgewing, gebalanseerde menslike en ekonomiese ontwikkeling, demonstrasie projekte, opvoeding en navorsing.
Die GCBR beslaan 3,2 miljoen hektaar en bestaan uit die kusgebied vanaf die Breederivier tot Groot-Brakrivier en dan inland van Montagu in die weste tot Prins Albert in die noorde in Uniondale. Dit is die enigste gebied in die wêreld waar drie erkende biodiversiteit warmkolle saamsmelt; Fynbos, Sukkulente Karoo en Maputoland.
Die hele gebied val in die Kaapse Floristiese Koningkryk - die kleinste, maar een van die rykstes in die wêreld.
Die reservaat is ryk aan endemiese spesies met meer as 670 plantspesies. Dit sluit ook drie erkende UNESCO Wêreld Erfenisgebiede - die Swartberg Kompleks, Boosmansbos Reservaat en Baviaanskloof in.
Die gebied het groot kulturele en biologiese diversiteit en raak belangriker as 'n toerisme bestemming. Daar is reeds 'n MOU in plek met provinsiale regering en word voelers uitgesteek na plaaslike regering om betrokke te raak.
"Hessequa Munisipaliteit is een van die bestes wat betrokkenheid betref."
Projekte speel 'n groot rol en is die Jobs for Carbon-projek waar spekbome (Portulacaria afra) aangeplant word een van die eerste suksesstories. Die plante het die vermoë om groot hoeveelhede koolstofdioksied in suurstof om te skakel. Die projek het die aandag van die Cambridge Universiteit getrek.
"Ons het reeds 'n groot gebied vir hulle met spekboom beplant."
'n Tweede projek waarop hul tans fokus is 'n unieke staproete.
"Ons werk tans aan die Khoi-staproete wat sal strek van die Gouritsriviermond tot by Calitzdorp in die Klein-Karoo. Stappers sal letterlik in die voetspore van die Khoi stap in ongerepte natuur en 'n besonderse eko-sisteem kan stap."
Die sinvolle uitroei van indringerspesies soos rooikrans en wattel is 'n projek met 'n magdom moontlikhede.
"Dit is 'n 100 jaar projek wat werk volhoubaar kan skep." Die hout van die indringers kan aangewend word vir 'n verskeidenheid van produkte. Volgens Botha het die projek die aandag getrek van 'n Nederlandse bio-brandstof maatskappy.
"Ons doel met die GCBR is om toe te sien dat volhoubare verbruik van die unieke biodiver-siteit in die gebied deur middel van vennootskappe plaasvind op 'n verantwoordelike manier. Dit is belangrik om die sosio-ekonomiese komponent in te sluit sodat almal wat binne die biosfeer woon, voordeel daaruit kan trek."
Botha moedig belangstellendes om via die inisiatief se webtuiste by www.gouritz.com aan te sluit by die organisasie. Daar is geen ledegelde verbonde nie.